 NA RICHARD MUNGUTI MBUNGE wa Embakasi Mashariki Babu Owino, madiwani wawili na waandamanaji zaidi ya 200 waliachiliwa Ijumaa kwa dhamana ya jumla ya Sh3 milioni huku korti ikielezwa wahuni waliwavamia washukiwa watano na kuwapiga na kuwajeruhi. Washtakiwa hao sita wenza wa Owino  akiwamo Calvin Okoth Otieno almaarufu Gaucho walipigwa wakiwa ndani ya seli katika kituo cha polisi cha Kileleshwa saa saba usiku Julai 21, 2023. Waliuguza majeraha mabaya. Wakili Njiru Ndegwa alidai wahuni hao walikuwa na lengo la kuwaua washukiwa hao. Kufuatia maungamo hayo, hakimu mkuu mahakama ya Milimani Lucas Onyina aliamuru washtakiwa hao wapelekwe hospitalini na ripoti kuwasilishwa kortini Julai 25, 2023 kwa maagizo zaidi. “Gaucho uko mzima?” Bw Onyina alimwuliza mshukiwa huyo. “Hapana, siko mzima maana nilipigwa na wahuni walioingizwa ndani ya seli nilipozuiliwa na wenzangu watano. Nimeumizwa kwenye kichwa, mgongoni, na miguuni. Ninahisi maumivu mwili wote,” Gaucho alimweleza hakimu. Pia Gaucho alimtambua afisa wa polisi kortini aliyewaingiza wahuni ndani ya seli. Bw Onyina aliwataka mawakili Tom Kwanga, Danstan Omari, Njiru Ndegwa, Duncan Okatchi na Jackson Awele wawasilishe kortini ombi la kumwagiza afisa mkuu kituo cha polisi cha Kileleshwa afike kortini kueleza alikowatoa wahuni waliowachapa washtakiwa hao. Mbali na Gaucho, wengine waliopata kichapo cha mbwa ni pamojana  Tom Odongo Ong’udi, Michael Otieno Omondi, Pascal Ouma, Kevin Wambo na Willys Owino Baraka. “Twaomba OCS Kileleshwa achukuliwe hatua kali. Hata hakumpeleka Bw Owino hospitalini jinsi alivyoagizwa na mahakama,” Bw Ndegwa aliomba korti. Madiwani waliofikishwa kortini kuchunguzwa kwa kula njama za kutekeleza uhalifu ni Redson Otieno Onyango (wadi ya Ngei) na Wilfred Oluoch Odalo (wadi ya Mabatini) waliachiliwa kwa dhamana ya Sh200,000 kila mmoja. Diwani wa wadi ya Huruma Peter Owera Oluoch alizuiliwa hadi Julai 24, 2023. Owera anachunguzwa kwa kupanga njama za kutekeleza uhalifu. Waandamanaji 200 walioshtakiwa mbele ya mahakimu, Onyina,  Sarah Nanzushi na Ben Mark waliachiliwa kwa dhamana kati ya Sh5,000 na Sh10,000. Washukiwa wengine 40 walikiri kushiriki katika maandamano Jumatano, Alhamisi na Ijumaa. Bw Onyina aliwaachilia huru waandamanaji 10 na kuwaonya wasijihusishe katika visa vya uhalifu huku akiagiza idara ya urekebishaji tabia iwasilishe ripoti za washtakiwa wengine 30. Kesi dhidi ya waandamanaji hao zitatajwa Julai 24, 2023 kwa maagizo zaidi. Haikueleweka mapema mustakabali wa Maina Njenga na Mbunge wa Mathare Antony Aluoch kwani hawakuwa wamefikishwa kortini. Wakili Evans Ondieki aliwasilisha ombi kushurutisha polisi wamfikishe kortini Njenga akidai tangu alipotiwa nguvuni Julai 18 haijulikani aliko. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  